**Kerecsend Község Önkormányzata**

**3396 Kerecsend, Fő út 55.**

**Tel.: (36) 550-320 Fax. : (36) 550-328**

**e-mail: jegyzo@kerecsend.hu**

***J e g y z ő k ö n y v***

***Kerecsend Község Önkormányzata Képviselő-testületének***

 ***2023. szeptember 6-i rendkívüli, nyílt képviselő-testületi üléséről***

*A jegyzőkönyv 132-135 számozott oldalt tartalmaz*

**J E G Y Z Ő K Ö N Y V**

Készült: 2023. szeptember 6-án Kerecsend Község Önkormányzata Képviselő-testületének rendkívüli képviselő-testületi ülésén (Kerecsend, Fő u. 55., 16:00 óra)

***Jelen vannak:***

Sári László polgármester

dr. Szász Kata jegyző

Forgácsné Román Rita alpolgármester

Burai József képviselő

Nagy Ferenc képviselő

Prokaj Milán képviselő

Fónad István képviselő

Dr. Vácity József Markhot Ferenc Kórház főigazgató

Dr. Orosz Krisztina Markhot Ferenc Kórház főigazgató helyettes

Dr. Vásárhelyi-Petheő Krisztina Markhot Ferenc Kórház jogtanácsos

Békési Eszter jegyzőkönyvvezető

**Az ülésen elfogadott döntések:**

|  |  |
| --- | --- |
| 66/2023. (IX.06.) határozat | Védőnői helyiség megállapodás határozat |

*NAPIRENDEK*

1. Védőnői ingatlan és ingóságok átadása tárgyú megállapodás tervezete

előadó: Sári László polgármester

**Sári László polgármester**

Köszöntök mindenkit a mai rendkívüli testületi ülésünkön. Megállapítom, hogy határozatképesek vagyunk. Köszöntöm meghívott vendégeinket is.

**1. napirendi pont**

**Sári László polgármester**

Mint ismeretes, fenntartóváltás történt a védőnői szolgálat tekintetében. Úgy gondolom, egy kis véleménykülönbség történt a régi és új fenntartó közt. Jött ki egy körlevél, hogy milyen költségek elszámolását szeretnék és milyen határidővel. A határidővel kapcsolatban kértük, hogy legyen rövidebb. Nehéz helyzetben vagyunk, ha olyan dolgokról kell dönteni, ami nekünk bevétel kiesést okoz. A tárgyalások során már beszéltünk róla, hogy a védőnői szolgálat is kötelező ellátásaink közé tartozik, de tudni kell, hogy a központ költségvetés nem fedezi teljesen a védőnői költségeket. Született egy válaszlevél, melyben mi leírtuk milyen költségeink vannak a feladatellátás kapcsán. Ahol a védőnői szolgálat található, az az épület most lett teljesen felújítva. Az igazat megvallva, nem szeretnénk úgy járni, mint az iskola esetében, hiszen egy jól felújított iskolát adtunk át, most meg azt látjuk, hogy az állaga már nem olyan, mint mikor átadtuk. Tehát mi a válaszlevelünkben leírtuk, hogy megközelítőleg 100-120 ezer forint amibe ez a feladatellátás havonta kerül és ebből legalább 100 forintot szeretnénk megkapni. Amikor egyeztettünk, láttuk, hogy bizonyos keret van erre, tehát önök is igazából keretek közé vannak szorítva, amiből ezt a feladatot el kell látni. Én most úgy gondolom, hogy hajlok afelé, hogy az év végéig ezzel a havi 40.000 Ft-os összeggel toljuk végig az évet. Viszont amennyiben a jövő évi költségvetésben nem keletkezik valamilyen forrás ennek a feladatnak az ellátására, ezt az összeget újra kell tárgyalni. A költségvetésünkben két olyan időpont van, a tavaszi és őszi adóbevételek, mikor a magunk előtt görgetett számlákat rendezni tudjuk. Ezzel kapcsolatban szeretném kérdezni, hogy kinek mi a véleménye, kérdése, észrevétele.

**Dr. Vácity József főigazgató**

Köszöntök mindenkit és köszönöm ezt a konstruktív közreműködést a képviselő-testület részéről is. Annyival szeretném kiegészíteni az elmondottakat, hogy az előzetes számításaink szerint, ami a feladatellátás költségoldalát tekinti, azokban sajnálatos módon tévedtünk, miszerint alábecsültük a költségeket. Beigazolódott, hogy az induló hónapban 43 millió forint mínuszt termelt nekünk a védőnői szolgálat. Kezelhetetlen a dolog és ezért fogalmaztuk meg minden önkormányzat nevére ezt a 30 000 Ft-os tételt. Köszönöm szépen, ha ezt a testület jóváhagyja és később újra tárgyaljuk, addig is tudunk haladni egy közös úton, hogy a kiskorú gyermekek, anyukák és a babák ellátásra is zökkenőmentes legyen. Tisztában vagyok vele, mennyire nehéz az önkormányzatoknak és nekünk is. Az infláció jelen van az önkormányzatnál is, nálunk is és nincs visszapótolva az önkormányzatnál sem és nálunk sem, adót nem lehet emelni, nálunk sem tudunk bevétel növekedést elérni, 10 éve ugyanaz a finanszírozása van a kórháznak, ugyanúgy látjuk el a betegeket. Zárszóként köszönöm, hogy itt lehetünk és tárgyalhatunk.

**Sári László polgármester**

Köszönöm szépen, bízom benne, hogy ez a rendszer idővel majd kiigazodik. Az iskoláknál is mikor megtörtént az átadás-átvétel, tapasztalható volt, hogy a költségek eleinte alá lettek becsülve, és volt, hogy nem volt wc papír, szivacs, kréta. Azért ma már ilyenről nem hallunk és bízom benne, hogy ennél a feladatellátásnál is be fog következni, hogy amennyiből működtetni lehet ezt a feladat ellátást, a forrás rendelkezésre fog állni.

**Dr. Vácity József főigazgató**

Annyival egészíteném ki ezt a gondolatmenetet, hogy garantálom, hogy a szakmai színvonal nem fog csökkenni. Igyekszünk jó gazdái lenni a védőnői szolgálatnak, ahogy eddig önök is tették.

**Forgácsné Román Rita alpolgármester**

Az önkormányzati dolgozók segítették a munkánkat, hogy kimutatták az elmúlt évi számszerű adatokat. Egy pár adatot szeretnék csak bemutatni. A tavalyi évi védőnői kiadások 694 458 Ft volt. A rezsiköltség 92 062 Ft. Nekünk a kiadásunk havi szinten 68 425 Ft takarítás nélkül. Ha azt nézzük, hogy nincs takarítás akkor is duplája a 30 000 Ft-hoz képest.

**Dr. Orosz Krisztina főigazgató-helyettes**

40 000 Ft az az összeg, mert 2 körzet van.

**Forgácsné Román Rita alpolgármester**

Ha a takarítás is hozzávesszük, akkor is 500 000 Ft, amivel mi ezt továbbgördítjük magunk előtt, éves szinten. Nagyon örülök, hogy az előzetes megállapodáshoz képest, elfogadásra került, hogy ne a harmadik tárgyhót követően legyen a finanszírozás, illetve, hogy évi 4 alkalommal rendezvényt tarthassunk a védőnők bevonásával. Mi is megpróbálunk úgy együttműködni, hogy mindkét fél jól járjon, illetve, ha a költségeket is újra tudnánk tárgyalni, és - ahogy polgármester úr is mondta -, reméljük a központi költségvetés is nagyobb rálátással lesz a későbbiekben. Költségek szempontjából nyilván nem egyenlők a települések, és reméljük, úgy látják majd, hogy ezeket az anomáliákat egyenlíteni szükséges a finanszírozásban.

**Sári László polgármester**

Amennyiben nincs más kérdés, kérem szavazzunk. Aki egyet ért, hogy az év végéig ez a 40 000 Ft-os finanszírozás legyen, majd ahogy látjuk a jövő évi költségeket, újratárgyaljuk, kérem, tegye fel a kezét.

*A képviselő testület egyhangú szavazással (öt igen szavazattal) az alábbi határozatot fogadta el:*

 **66/2023. (IX.6.) határozat**

Kerecsend Község Önkormányzatának Képviselő-testülete megvitatta és elfogadta a Kerecsendi védőnői szolgálat telephelyeként szolgáló helyiség használatra történő átadását a Heves Vármegyei Markhot Ferenc Oktatókórház és Rendelőintézet részére, a védőnői szolgálat további működtetése céljából a határozat mellékletét képező megállapodás szerint.

Határidő: 2023.09.30.

Felelős: dr. Szász Kata jegyző

**Sári László polgármester**

Köszönöm szépen, az ülést bezárom.

kmf.

 Sári László dr. Szász Kata

 polgármester jegyző